[{"text_idx": "#000005", "text": "\u2018Dw i\u2019n byw i fwyta \u2013 ond crisps ydy fy ngwendid\u2019, meddai\u2019r soprano sy\u2019n byw yn Llundain"}, {"text_idx": "#000006", "text": "Mae\u2019r gyfres yma\u2019n bwrw golwg ar atgofion rhai o wynebau cyfarwydd Cymru am fwyd a sut mae hynny wedi dylanwadu eu harferion bwyta heddiw. Y soprano Rhian Lois sy\u2019n rhannu ei hatgofion bwyd yr wythnos hon. Maen hi\u2019n dod o Bont-rhyd-y-groes yng Ngheredigion yn wreiddiol ond bellach yn byw yn Llundain..."}, {"text_idx": "#000007", "text": "Un o fy atgofion cynta\u2019 ydy bwyta ham a chips a sos coch gyda Rhys, fy mrawd, a Swperted ar y teledu yn y cefndir... a hefyd te mam-gu Do\u0302larthur ar o\u0302l diwrnod yn yr ysgol. Ro\u2019dd hi\u2019n tynnu\u2019r stops ma\u0302s i gyd!"}, {"text_idx": "#000009", "text": "Roedd Mam wastad yn coginio bwyd cartref felly dw i wedi fy nghodi yn gweld Mam yn coginio a dw i nawr wrth fy modd yn coginio i\u2019r teulu a ffrindie. Dw i\u2019n berson sydd yn bwyta yn weddol iach. Bwyd yw un o\u2019n hoff bethe yn y byd. Dw i\u2019n byw i fwyta! Felly dw i\u2019n bwyta\u2019n iachus gyda digon o falans. Ond dw i\u2019n dwli ar gael mynd allan i gael pryd o fwyd a thrio bwydydd gwahanol."}, {"text_idx": "#000010", "text": "Os yw bywyd yn brysur neu os dwi angen cysur dw i\u2019n troi am y carbs. Peidiwch so\u0302n am crisps, dyna fy ngwendid! Truffle crisps, a phasta yn bendant. A s\u2019dim byd fel paned o de i wneud popeth yn ok!"}, {"text_idx": "#000011", "text": "Yn bendant, y pryd bwyd gorau i fi gael erioed oedd yn Le Chantecler, bwyty 2 seren Michelin yn Nice, Ffrainc. Es i ar wylie yno gyda Mam a Dad a dyma ni\u2019n mynd am bryd o fwyd oedd fel bod mewn theatr. Roedd yr holl bryd yn theatr a gweud y gwir, o\u2019r Champagne ar ddechre\u2019r noson i\u2019r briwsionyn olaf un! Dw i\u2019n lwcus iawn yn byw yn Llundain gan fod bwyd gwych yn bobman. Dw i\u2019n dwli mynd am bryd o fwyd gyda Jo, y gw\u0302r, i drio prydau newydd. Un o\u2019r prydau gorau oedd y torbwt yn Brat [bwyty\u2019r cogydd Tomos Parry] yn Llundain."}, {"text_idx": "#000013", "text": "Alla\u2019i ddim canu ar stumog lawn. Pan dw i\u2019n perfformio dw i\u2019n cael pasta amser cinio, wedyn coffi bach a snac rhyw awr cyn canu. Dw i hefyd yn yfed Lucozade Sport weithie ac yn cadw losin arna\u2019i ar y llwyfan. Os oes yna saib ar y llwyfan i fi, dw i\u2019n troi rownd ac yn bwyta\u2019r switsen er mwyn dod a dw\u0302r i\u2019r geg!"}, {"text_idx": "#000014", "text": "Fy hoff lyfr coginio yw Nigella Express, sy\u2019n llawn ryseitiau rhwydd a hynod flasus. Ond fy hoff lyfr coginio os y\u2019n ni\u2019n cael dinner parties yn y ty\u0302 yw llyfr coginio Ottolenghi Simple. Mae\u2019r bwyd ar blas yn gwbl wych. Dw i wastad hefyd yn troi at fy nghinio rhost gyda thatws saim gw\u0302ydd. YUM!"}, {"text_idx": "#000015", "text": "Rhian Lois gyda\u2019i gwr Jo"}]